<classify> MKUU wa Mkoa wa Dar es Salaam, Paul Makonda amesema amepokea ujumbe mfupi kutoka kwa watu 5,763 na majina 100 ya watu wanaojihusisha na mapenzi ya jinsia moja baada ya kutoa rai kwa wananchi kuwataja.Makonda akiwa katika msiba wa mwandishi wa habari nchini, Isack Gamba, Dar es Salaam, aliwataka wananchi kuwataja wasichana wanaojiuza katika mitandao ya kijamii na watu wanaojihusisha na mapenzi ya jinsia moja baada ya uwepo wa watu wanaotuma picha hizo katika mitandao ya kijamii.Akizungumza na gazeti hili jana, Makonda alisema mpaka asubuhi ya jana tayari amepokea jumbe hizo pamoja na majina ya watu mbalimbali wanaojihusisha na tabia hizo ambazo ni kinyume cha sheria za nchi.Nimetoa taarifa hii jana juzi nikiwataka wananchi wanitumie ujumbe na kupiga simu. Simu ni nyingi mpaka nyingine nimeshindwa kupokea, lakini ujumbe ndio huo nimepokea mpaka sasa na majina yanayotajwa yanajirudia naamini mpaka jioni nitakuwa nimepata taarifa nyingi zaidi, amesema Makonda.Alisema kwa sasa kumekuwa na mmomonyoko mkubwa wa maadili ambao unafanyika kwenye mitandao ya kijamii ambako watu wameamua kuweka mambo ya faragha kwenye mitandao hiyo.Wanapotangazia umma wanaleta madhara makubwa kwa watoto ambao wengi kwa sasa wanashika simu na kuona mambo ambayo ni kinyume na maadili ya kitanzania, alieleza Makonda.Alisema kuanzia Jumatatu ijayo atakuwa na timu maalumu pamoja na madaktari ambao watawashughulikia watu hao na wale watakaobainika kujihusisha na mambo hayo hatua za kisheria zitachukuliwa dhidi yao.Aliongeza kuwa hawatoishia kwa watu hao pekee, bali hata wale wanaofanya nao uchafu huo watachukuliwa hatua kwa mujibu wa sheria.Hakuna asiyejua sheria ipo wazi na wale wanajihusisha na mambo haya sheria inasema wanastahili kifungo cha miaka 30 au maisha, kwa hiyo ni lazima na wale wanaojihusisha kushiriki kitendo hiki wachukuliwe hatua, alisema.Aidha, alisema mbali na watu wanaojihusisha na mapenzi na jinsia moja na wasichana wanaojiuza kupitia mitandao ya kijamii, pia kuna baadhi ya watu wanahamasisha vitendo vya ngono kwenye mtandao wa WhatsApp watashughulikiwa kwa kuwa tayari wanashirikiana na Mamlaka ya Mawasiliano TCRA kwa hatua zaidi.Alisema wanataka mambo ya mapenzi ya jinsia moja, udhalilishaji na kila aina ya vitendo vya uvunjifu wa maadili ya utu wa Mtanzania, maadili ya dini na imani zote yadhibitiwe katika mkoa ili kuepusha madhara kwa vizazi vijavyo.Aliongeza kuwa endapo wakiwaacha watu hao baadaye taifa litazalisha mashoga na wasichana wanaojiuza katika mitandao ya kijamii na kuondoa sifa ya nchi. Alisema tayari watu waliorusha picha zao chafu kwenye mitandao, akiwemo Amber Rutty pamoja na mpenzi wako mikononi mwa polisi tangu alipoagiza wafike.Niwaombe wananchi wa Mkoa wa Dar es Salaam yeyote anayemfahamu shoga au anayefanya mambo kinyume maadili na sheria nipatie jina nataka wiki hii mpaka Jumapili napokea majina na kuanzia Jumatatu ya wiki ijayo kuna timu itaanza kuwashughulikia, alisema mkuu wa mkoa.Katika hatua nyingine, baada ya wasanii wa filamu kusambaza picha zao za ngono kwenye mitandao ya kijamii na kuzua gumzo, TCRA imewaonya wasanii wa filamu na muziki na watumiaji wa mitandao dhidi ya tabia hiyo chafu.Katika tangazo lao kwenye gazeti hili jana, TCRA ilisema ni kosa kisheria kutengeneza na kusambaza picha, sauti na maandishi ya ngono au yenye muelekeo wa kingono katika mitandao ya kijamii.Kwa kuwa jambo hilo ni kosa la kijinai kwa mujibu wa Sheria ya Kanuni za Adhabu Sura ya 16 ya Sheria za Jamhuri ya Muungano wa Tanzania, pamoja na Sheria ya Makosa ya Mtandao ya mwaka 2015 na Kanuni za Maudhui za mwaka 2018, Mamlaka hiyo imeutaka umma wa Watanzania kuzingatia matumizi sahihi na salama ya huduma za mawasiliano na mitandao ya kijamii nchini. Ikumbukwe kwamba, hivi karibuni, muigizaji wa filamu, Wema Sepetu aliingia kwenye matatizo na mamlaka za serikali na tasnia ya filamu baada ya picha yake yenye maudhui ya kingono kusambaa kwenye mitando ya kijamii.Mbali na Wema, msanii mwingine maarufu Amber Rutty, naye amekuwa gumzo baada ya picha yake ya video inayomuonesha akifanya vitendo vya ngono kusambaa kwenye mitandao ya kijamii. Baada ya Wema kukiri kosa, Bodi ya Filamu Tanzania ilimfungia muigizaji huyo kujishughulisha na masuala yote yanayohusu filamu na uigizaji kwa muda usiojulikana hadi hapo bodi itakapojiridhisha kuwa amejirekebisha.Taarifa ya TCRA imetoa onyo kwa watu au wasanii wote wenye tabia ya kusambaza jumbe picha, sauti, katuni au maandishi ya ngono, ponografia na yasiyo ya kimaadili katika mitandao ya kijamii kama vile Facebook, Instagram, Twitter na makundi ya WhatsApp.TCRA ilisema hatua kali za kisheria zimeshachukuliwa dhidi ya wahusika na zitaendelea kuchukuliwa dhidi ya mtu yeyote atakayebainika kujihusisha na utengenezaji, usambazaji wa picha, sauti, vibonzo au maandishi ya ngono yenye mwelekeo wa kingono yasiyo ya maadili.  <topic>: kitaifa 